
ΑΓΩΝΙΣΤΙΚΟ ΠΡΟΓΡΑΜΜΑ ΔΡΑΣΗΣ
ΣΥΛΛΟΓΙΚΟΙ ΑΝΥΠΟΧΩΡΗΤΟΙ ΑΓΩΝΕΣ ΓΙΑ ΝΑ ΝΙΚΗΣΟΥΝ ΟΙ ΑΝΑΓΚΕΣ ΚΑΙ Η ΖΩΗ ΜΑΣ!
Ανατρέπουμε την εκπ/κή αναδιάρθρωση ΕΕ-ΟΟΣΑ, την Αξιολόγηση, το νέο Πειθαρχικό & την καταστολή. 
AΚΥΡΩΣΗ της Συνταγματική Αναθεώρησης της άρσης της μονιμότητας, άρθρου 16, της αξιολόγησης, της λιτότητας! Υγεία-παιδεία-ενέργεια-στέγη-νερό-κοινωνικά αγαθά
Αυξήσεις στους μισθούς και συντάξεις για να ζούμε από το μισθό και τη σύνταξη με αξιοπρέπεια, μόνιμη-σταθερή εργασία για όλες/ους – Κάλυψη ΤΩΡΑ όλων των κενών
Κάτω η κυβέρνηση της ΝΔ, η φιλοπόλεμη – αντιλαϊκή πολιτική Κεφαλαίου, ΕΕ, ΝΑΤΟ και η κοινοβουλευτική συναίνεση. Μπλόκο στην Πολεμική Οικονομία
Διανύουμε μια πολύ κρίσιμη πολιτικά συγκυρία για την εκπαίδευση και την κοινωνία. Η σχολική χρονιά ξεκινάει με την Κυβέρνηση να παραμένει παραπαίουσα αλλά αδιάλλακτη, επιδιώκοντας ασφυξία:
· με την επίθεση στο μισθό και το εισόδημα που συνεχίζεται
· με την απόφαση του ΣτΕ να νομιμοποιεί τις περικοπές του 13ου και 14ου μισθού και την ΑΔΕΔΥ απρόθυμη να οργανώσει απεργιακή αντεπίθεση διεκδίκησης των κλεμμένων
· την κυβέρνηση Μητσοτάκη να μας εμπαίζει με “αυξήσεις” 1,5 ευρώ καθαρά τη μέρα το 2028 και μία εφάπαξ αποζημίωση των 500 ευρώ μικτά το Δεκέμβρη του 2027 (ΔΕΘ) αντί για επιστροφή των δώρων!
Την ίδια στιγμή 12,1 δις καθαρά κέρδη για τις εισηγμένες στο Χρηματιστήριο επιχειρήσεις, 7,5 δις υπερκέρδη των τραπεζών, 300 εκατομμύρια ευρώ δώρο στους εφοπλιστές και πάνω από 20 δις ατελείωτο πάρτι απευθείας γαλάζιων αναθέσεων και ιδιωτικοποιήσεων όλων των δημόσιων αγαθών, θηριώδες υπερ-πλεόνασμα 12 δις με 70 δις φορολογική λεηλασία των εργαζομένων, 7 δις ΝΑΤΟϊκές δαπάνες και 3,1 δις για την «Ασπίδα του Αχιλλέα» από τις δικές μας τσέπες στο ισραηλινό κράτος-δολοφόνο του παλαιστινιακού και λιβανέζικου λαού στην πιο λανθασμένη πλευρά της ιστορίας.
· με τις δραματικές περικοπές στις προσλήψεις με μόλις 5.200 μόνιμους διορισμούς και 30.000 αναπληρωτές στην α’ φάση – με 15.000 ακάλυπτες θέσεις (αφού η χρονιά κλείνει με 45.000 αναπληρωτές). Ελαστικά εργαζόμενοι/ες σε πίνακες που βουλιάζουν στο Προσοντολόγιο και τον ανταγωνισμό – ανθρωποφαγία.
Με τα τεράστια κενά στα σχολεία που αδυνατούν να λειτουργήσουν πλήρες πρόγραμμα το πρωί ενώ τα ολοήμερα παραπαίουν. Με το πετσόκομμα των ειδικοτήτων και της ειδικής αγωγής – παράλληλες, με τις συγχωνεύσεις τμημάτων και σχολείων, με τις ελλείψεις σε παράλληλη στήριξη και ειδικότητες και την αύξηση του αριθμού των μαθητών στην τάξη που προωθούν.
· Με την αξιολόγηση εργαλείο για την υποταγή και χειραγώγηση, για την υποβάθμιση του σχολείου, την κατηγοριοποίηση για να ανοίξει δρόμο στην ιδιωτικοποίηση – εμπορευματοποίηση ολοένα και περισσότερων πλευρών του
· με την επίθεση στο ωράριο και τα εργασιακά δικαιώματα καθώς και τις αυθαιρεσίες στις τοποθετήσεις και υπηρεσιακές μεταβολές, καταστρατηγώντας τα δικαιώματά μας και την άρνηση για εξίσωση των δικαιωμάτων των αναπληρωτών με τους μόνιμους.
· με την ασφυξία που βιώνει η εκπαιδευτική κοινότητα από τις συγχωνεύσεις και τα 25αρια τμήματα, τις διώξεις και την αξιολόγηση, από τις διακρίσεις σε βάρος των δικαιωμάτων των αναπληρωτών. Με κάθε λογής πλατφόρμες … Με παράλογες αποφάσεις όπως αυτή για τις εκδρομές. Με αλλεπάλληλες εγκυκλίους που επιχειρούν να παρέμβουν στις αποφάσεις των Συλλόγων Διδασκόντων των Νηπιαγωγείων, αγνοώντας και το ΠΔ72.
· Με την υπουργό να παραδέχεται ανερυθρίαστα στη συνάντηση με τη ΔΟΕ την απουσία οποιουδήποτε μέτρου στήριξης των εκπαιδευτικών επί επτά χρόνια.
· Με «όραμά» τους το φτηνό, ταξικά κατηγοριοποιημένο ανταγωνιστικό σχολείο της ιδιωτικοποίησης και εμπορευματοποίησης, με εργαλείο την αξιολόγηση και τα πειθαρχικά, με Ωνάσεια, Πρότυπα, Πειραματικά, σχολεία της «αριστείας», με το Εθνικό Απολυτήριο, με τους ταξικούς φραγμούς της Τράπεζας Θεμάτων, το Διεθνές Απολυτήριο, το πεδίο της εκπαίδευσης γίνεται αφιλόξενο για τα παιδιά των λαϊκών στρωμάτων, τα οποία προορίζει για την κατάρτιση και την Τεχνική Εκπαίδευση. Με υπερεξουσίες διευθυντών εις βάρος του συλλόγου διδασκόντων, καθηλωμένους μισθούς, απάνθρωπα όρια συνταξιοδότησης και άθλιες συνθήκες στέγασης για τους νεοδιόριστους και με προτάσεις συνταγματικής αναθεώρησης που χρησιμοποιούν την αξιολόγηση για την κατάργηση της μονιμότητας, ιδιωτικοποιούν την τριτοβάθμια και βάζουν συνταγματικό φραγμό σε κάθε διεκδίκηση που συγκρούεται με τη δημοσιονομική σταθερότητα που επιβάλλει κεφάλαιο και ΕΕ. Ενώ ταυτόχρονα για τους/τις εκπαιδευτικούς έχει επιλεγεί ο ρόλος του απαξιωμένου, άβουλου και φτωχού εκτελεστή οδηγιών (και του «αποδιοπομπαίου τράγου», που θα φορτωθεί όλα τα αδιέξοδα των κυβερνητικών επιλογών στην εκπαίδευση).
ΥΠΑΚΟΥΟΙ ΕΚΠΑΙΔΕΥΤΙΚΟΙ ΔΟΥΛΟΙ ΤΕΛΟΣ
Οι εκπαιδευτικοί επιμένουμε να αγωνιζόμαστε και μέσα στο καλοκαίρι, παρά τις δύσκολες συνθήκες, οι αγώνες μας δικαιώθηκαν!
· Απαλλάχθηκαν από τα Πειθαρχικά Συμβούλια συνάδελφοι που συμμετείχαν στην Απεργία-Αποχή από την ατομική αξιολόγηση.
· Ακυρώθηκαν δικαστικά οι καθαιρέσεις διευθυντριών/προϊσταμένων που αρνήθηκαν την αξιολόγηση.
· Επέστρεψε στο σχολείο η Χρύσα Χοτζόγλου μετά από 18 μήνες δυνητικής αργίας.
· Αθωώθηκαν οι 3 συναδέλφισσες για την αδυναμία τηλεκπαίδευσης από το σπίτι.
· Το ΣτΕ ακύρωσε τις 3 άδειες λειτουργίας παραρτημάτων ιδιωτικών πανεπιστημίων.
Εφορμώντας από αυτές τις νίκες και τη διαπίστωση ότι οι κυβερνώντες δεν είναι ανίκητοι και ότι αγώνες μας φέρνουν αποτελέσματα όταν έχουν αποφασιστικότητα, μαχητικότητα, συνεχίζουμε με στόχο την ανατροπή αυτής της πολιτικής. Να ξεκινήσουμε τη νέα χρονιά αγωνιστικά, να τολμήσουμε να διεκδικήσουμε και να υπερασπιστούμε με αγώνες και αποφασιστικότητα, το δημόσιο σχολείο, τις ζωές των παιδιών και των μαθητών μας, τη δουλειά μας. Γιατί τίποτα δεν χαρίζεται, όλα κατακτιούνται με πολύμορφους αγώνες, διάρκεια και μαζικότητα.
Παίρνουμε θέση! ΑΠΕΡΓΙΑ ΤΩΡΑ ΣΕ ΟΛΗ ΤΗΝ ΕΚΠΑΙΔΕΥΣΗ! ΜΕΤΩΠΟ ΑΓΩΝΑ ΣΕ ΟΛΗ ΤΗΝ ΚΟΙΝΩΝΙΑ!
Σήμερα χρειάζεται η μέγιστη δυνατή αγωνιστική συσπείρωση για ένα μαχητικό σχέδιο αποφασιστικής αγωνιστικής-απεργιακής κλιμάκωσης με μορφές διάρκειας, μαζικές γενικές συνελεύσεις με αποφασιστικό χαρακτήρα και αιτήματα τα σύγχρονα δικαιώματα των εργαζόμενων.
Μόνο με αποφασιστικούς και ανυποχώρητους αγώνες μπορεί να ανατραπεί το ζοφερό μέλλον που ετοιμάζουν. Για απόφαση της Ολομέλειας πως οι κύριες διεκδικήσεις του αγώνα είναι :
· οι πραγματικές αυξήσεις στους μισθούς με 1200 στον νεοδιόριστο και 13ο-14ο μισθό,
· για μαζικούς μόνιμους διορισμούς εκπαιδευτικών με ίδρυση οργανικών για όλες τις υπάρχουσες ειδικότητες, η ακώλυτη μονιμοποίηση όλων των νεοδιόριστων,
· 15 μαθητές/τριες / τμήμα, με μείωση του ωραρίου στις 21 διδακτικές 
· για ίσα δικαιώματα στις/στους αναπληρωτές/τριες, κατάργηση της προπληρωμένης κάρτας 
· συνταξιοδότηση στα 55-58 με 30 χρόνια υπηρεσίας,
· η απαίτηση για ενιαίο, δημόσιο και δωρεάν σχολείο για όλα τα παιδιά,
· ενάντια στην αξιολόγηση, την κατηγοριοποίηση και τον ανταγωνισμό, την ιδιωτικοποίηση και την εμπορευματοποίηση της εκπαίδευσης και των δημοσίων αγαθών,
· ενάντια στο νέο πειθαρχικό, τα πειθαρχικά και τις διώξεις,
· ακύρωση της συνταγματικής αναθεώρησης, προστασία της μονιμότητας ενάντια στη συνταγματική αναθεώρηση του άρθρου 103 που επιδιώκει την άρση της,
· ακύρωση της επιδιωκόμενης κατάργησης του άρθρου 16,
· μέτρα ενάντια στην εργασιακή εξουθένωση, για κατάργηση των πλατφορμών καταγγελιών και τη θωράκιση των εκπαιδευτικών, για δημοκρατία και παιδαγωγική ελευθερία,
· για άμεση απεμπλοκή της χώρας από τον πόλεμο και σύγκρουση με την οικονομία πολέμου.
Πρόταση προγράμματος δράσης για κίνημα ανατροπής
Προτείνουμε σχέδιο αγώνα που θα αντιστοιχεί στην επίθεση που δεχόμαστε και θα στοχεύει στη σύγκρουση με την αντιλαϊκή αντιεκπαιδευτική πολιτική. Με απόφαση προς την Ολομέλεια Προέδρων της ΔΟΕ στις 26 Σεπτεμβρίου 2026 για κήρυξη πολύμορφου απεργιακού αγώνα διαρκείας με επαναλαμβανόμενες μορφές με συνολικό αγωνιστικό σχέδιο και βάθος και με αρχή τα τέλη του Σεπτέμβρη με μήνυμα προς την κυβέρνηση ότι δεν υποχωρούμε αν δεν δικαιωθούμε.
· 48ωρη προειδοποιητική απεργία 30 Σεπτέμβρη και 1η Οκτωβρίου, με κύκλο Γενικών συνελεύσεων αμέσως μετά, για την κλιμάκωση και με ολομέλεια προέδρων. Την πρώτη μέρα 30/9 συγκεντρώσεις σε κάθε πόλη – περιοχή και τη 2η μέρα 1/10 πανελλαδικό συλλαλητήριο στην Αθήνα με πανεκπαιδευτικό κάλεσμα και επιδίωξη για πανεργατική συμπόρευση.
· Αγώνα με συγκεντρώσεις, πανελλαδικά συλλαλητήρια και διαδηλώσεις σε όλη τη χώρα, με καταλήψεις και κινητοποιήσεις.
· Στην περίπτωση που οι ομοσπονδίες ΔΟΕ και ΟΛΜΕ, δεν καλέσουν σε απεργία, ΣΕΠΕ και ΕΛΜΕ προκηρύσσουμε στάσεις εργασίας 30/9  και οργανώνουν από κοινού διαδηλώσεις /κινητοποιήσεις.
· Οργανώνουμε άμεσα διαδικτυακή εκδήλωση με δικηγόρους του κινήματος που θα μας ενημερώσουν σχετικά με τις απαλλακτικές αποφάσεις των διωκόμενων απεργών με πειθαρχικά για την αξιολόγηση.
· Οργανώνουμε ημέρα δράσης ενάντια στα πειθαρχικά και στις συνδικαλιστικές διώξεις (ενδεικτικά 5/10)
· Οργανώνουμε καμπάνια, κινητοποιήσεις διεκδικώντας αυξήσεις στους μισθούς.
· Καμπάνια ενημέρωσης ενάντια στη Συνταγματική αναθεώρηση
· Οργανώνουμε κινητοποίηση στην ΠΔΕ Αττικής στις 30/9 ενάντια στις πειθαρχικές διώξεις και για αλληλεγγύη στους συναδέλφους μας που εκείνη την μέρα καλούνται σε απολογία
· Οργανώνουμε νέο συντονισμό ΣΕΠΕ και ΕΛΜΕ μετά τις ολομέλειες προέδρων
· Παίρνουμε ξανά πρωτοβουλία αντίστοιχη με την προηγούμενη «Ένα σχολείο για τη Γάζα»
· Στηρίζουμε την πρωτοβουλία για αλληλεγγύη στους φοιτητές Ιατρικής στη Γάζα
· Στο πλαίσιο αυτό καλούμε ΣΕΠΕ-ΕΛΜΕ σε εκπαιδευτικό συντονισμό αλλά και για τη συμπόρευση με όλους τους εργαζομένους σε δημόσιο και ιδιωτικό τομέα και όλη την κοινωνία για ψωμί-παιδεία-ελευθερία-δικαιοσύνη
· Αντίστοιχες πρωτοβουλίες και κάλεσμα πανεργατικού και παλλαϊκού ξεσηκωμού με αιχμή τους μισθούς, την ακρίβεια και τους όρους διαβίωσης (στέγη κλπ) των εργαζόμενων, της νεολαίας και του λαού καθώς και την πάλη ενάντια και για την ακύρωση των ιδιωτικοποιήσεων στα βασικά κοινά αγαθά για την καθολική πρόσβαση σ αυτά για όλο το λαό κόντρα στο κέρδος και την ιδιωτική εκμετάλλευση και εμπορευματοποίηση τους και κόντρα στην πολεμική οικονομία.
ΣΥΝΕΧΙΖΟΥΜΕ ΤΟΝ ΑΓΩΝΑ ΚΑΤΑ ΤΗΣ ΑΞΙΟΛΟΓΗΣΗΣ ΚΑΙ ΤΩΝ ΔΙΩΞΕΩΝ
Ένταξη του αγώνα κατά της αξιολόγησης και των διώξεων στον εφ’ όλης της ύλης αγώνα του κλάδου κατά των αντιεκπαιδευτικών μέτρων και την προώθηση των διεκδικήσεών μας. Σε συνέχεια και επιβεβαίωση των μέχρι τώρα αποφάσεων των ΓΣ του Συλλόγου μας για την αξιολόγηση αποφασίζουμε:
1. Ακυρώνουμε την ατομική αξιολόγηση, την αξιολόγηση της σχολικής μονάδας και όλων των διατάξεων που αφορούν μέντορες, εκπαιδευτικοί όμιλοι, νέος ρόλος του θεσμού του διευθυντή, επιμορφώσεις εκτός ωραρίου, υποχρεωτικές υπερωρίες κλπ διατάξεις του 4823/21! Να μην επιτρέψουμε την κατίσχυσή του φόβου και της υποταγής στο δημόσιο σχολείο!
2. Υπογράφουμε όλοι/όλες μαζικά τη δήλωση Απεργίας Αποχής για οποιοδήποτε στάδιο στη γραπτή κλήση για αξιολόγηση. Είναι σε ΠΛΗΡΗ ΙΣΧΥ η απεργία – αποχή για την ατομική αξιολόγηση που κήρυξε η Δ.Ο.Ε. (1/1/2024) και επιβεβαιώθηκε ομόφωνα από την 95η ΓΣ της ΔΟΕ, καθώς και η απεργία αποχή που έχει προκηρύξει ο Σύλλογός μας (20/3/2024). 
3. Συνέχιση της υλοποίησης των αποφάσεων για Απεργία-Αποχή από τους μέντορες, ενδοσχολικούς συντονιστές κλπ. Καλούμε: 1. Τους/τις Διευθυντές/ντριες και Προϊσταμένες σχολικών μονάδων να μην ορίσουν παιδαγωγικούς συμβούλους – μέντορες και ενδοσχολικούς συντονιστές. 2. Τους/τις συναδέλφους να μην αποδεχτούν τον ορισμό τους ως παιδαγωγικοί σύμβουλοι – μέντορες ή ενδοσχολικοί συντονιστές. 
4. Για την εσωτερική και εξωτερική αξιολόγηση των σχολικών μονάδων ως προς το εκπαιδευτικό τους έργο, συνεχίζουμε και τη νέα σχολική χρονιά με απεργία αποχή που έχει προκηρύξει ο Σύλλογός μας. Υπογράφουμε όλες/όλοι οι εκπαιδευτικοί τη δήλωση συμμετοχής στη ΑΑ του συλλόγου που αφορά κάθε ενέργεια σχετικά με την αξιολόγηση της σχολικής μονάδας – τον προγραμματισμό, την επιλογή αξόνων δράσης και την υλοποίηση των σχεδίων δράσης. Η δήλωση συμμετοχής στην απεργία αποχή του συλλόγου καλύπτει όλους τους εκπαιδευτικούς, αλλά και τους/τις διευθυντές/ντριες, προϊσταμένους/νες των σχολικών μονάδων από όλες τις διαδικασίες που προβλέπει η Υπ. απόφαση από την αξιολόγηση.
5. Καλούμε όλους/ες τους/τις εκπαιδευτικούς να μην παρέχουν σε καμία περίπτωση διδακτικό έργο εάν δεν προσμετράται στο διδακτικό τους ωράριο ή εάν παραβιάζει το εργασιακό τους ωράριο (π.χ. εκπαιδευτικοί όμιλοι). 
6. Τους/τις εκπαιδευτικούς να μην καταθέσουν τίποτε στον «ηλεκτρονικό φάκελο» της αξιολόγησης. Δεν θα φακελωθούμε μόνοι μας και δε θα επιτρέψουμε το κυνήγι προσόντων δια βίου
7. Χρησιμοποιούμε τις στάσεις εργασίας (μονόωρες, δίωρες, τρίωρες) του συλλόγου και της ΔΟΕ που καλύπτουν τους/τις συναδέλφους/ισσες για την παρατήρηση της διδασκαλίας από αξιολογητές.
8. Διαγραφή Δ/ντων εκπαίδευσης και των σχολικών συμβούλων από τα σωματεία και την Ομοσπονδία.
9. Πλατιά καμπάνια ενημέρωσης και κοινού αγώνα για τη δημόσια εκπαίδευση, γονέων, εκπαιδευτικών, φοιτητών και τοπικών φορέων με συσκέψεις, κοινές συνελεύσεις με γονείς, Πλατιά εξόρμηση σε πλατείες, δημόσιες εκδηλώσεις και παλλαϊκές κινητοποιήσεις σε κάθε περιοχή, κινητοποιήσεις στις Δ/σεις εκπαίδευσης για κενά, συγχωνεύσεις, χρηματοδότηση σχολείων κλπ επιστολή στους γονείς, αφίσες κλπ

